Diari Oficial de la Generalitat Valenciana


Sumari del DOGV 6662, del 30-11-2011 (2011/12646)

ORDE 6/2011, de 18 de novembre, de la Conselleria d'Agricultura, Pesca, Alimentació i Aigua, que modifica l'Orde de 23 de setembre de 2003, de la Conselleria d'Agricultura, Pesca i Alimentació de la Generalitat Valenciana, per la qual es regula la indicació geogràfica de Vi de la Terra de Castelló.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2011/11/18/6/dof/vci/html**

### Dades del document

Número de DOGV
:   6662

Data del DOGV
:   30-11-2011

Secció del DOGV
:   I. DISPOSICIONS GENERALS

Número del document
:   2011/12169


Data del document
:   18-11-2011

Organisme emissor
:   Conselleria d'Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * Castelló de la Plana
    * viticultura
    * etiquetatge
    * denominació del producte
    * qualitat del producte
    * embotellat
    * vi de taula
    * legislació

ORDE 6/2011, de 18 de novembre, de la Conselleria d'Agricultura, Pesca, Alimentació i Aigua, que modifica l'Orde de 23 de setembre de 2003, de la Conselleria d'Agricultura, Pesca i Alimentació de la Generalitat Valenciana, per la qual es regula la indicació geogràfica de Vi de la Terra de Castelló.  
 [2011/12105]  
L'Orde de 23 de setembre de 2003, de la Conselleria d'Agricultura, Pesca i Alimentació de la Generalitat Valenciana, publicada en el Diari Oficial de la Generalitat Valenciana número 4601, de 3 d'octubre de 2003, en la seua redacció vigent regula la indicació geogràfica de Vi de la Terra de Castelló.   
La disposició addicional del Decret 8/2007, de 19 de gener, del Consell, pel qual s'aprova el Reglament de la Llei 2/2005, de 27 de maig, de la Generalitat, d'Ordenació del Sector Vitivinícola de la Comunitat Valenciana (DOCV núm. 5435, de 24.01.2007), fa referència expressa a la denominació Vi de la Terra de Castelló. D'acord amb allò que es preveu en l'annex II del Reglament (CE) número 607/2009, de 14 de juliol de 2009, de la Comissió, pel qual s'establixen determinades disposicions d'aplicació del Reglament (CE) número 479/2008, del Consell, en allò que afecta les denominacions d'origen i indicacions geogràfiques protegides, els termes tradicionals, l'etiquetatge i la presentació de determinats productes vitivinícoles el terme tradicional «vi de la terra» passa a ser una indicació geogràfica protegida.   
  
Atesa la consideració d'indicació geogràfica protegida Castelló i d'acord amb la sol·licitud de modificació en relació als tipus de vins acollits a esta indicació geogràfica protegida, formulada el 18 de gener de 2008, és procedent la modificació de l'Orde de 23 de setembre de 2003, abans esmentada, tot això d'acord amb allò que s'ha previst en l'article 73.c del Reglament d'Execució (UE) número 670/2011, de 12 de juliol de 2011, de la Comissió, que modifica el Reglament (CE) número 607/2009, pel qual s'establixen determinades disposicions d'aplicació del Reglament (CE) número 479/2008, del Consell, en allò que afecta les denominacions d'origen i indicacions geogràfiques protegides, els termes tradicionals, l'etiquetatge i la presentació de determinats productes vitivinícoles.  
Per tot allò que s'ha exposat, de conformitat amb allò que es disposa en la normativa comunitària, en particular en el Reglament (CE) número 1234/2007, pel qual es crea una organització comuna de mercats agrícoles i s'establixen disposicions específiques per a determinats productes agrícoles (reglament únic per a les OCM), i la seua normativa de desenvolupament, a proposta de la indicació geogràfica protegida Castelló i, en l'exercici que em conferix la Llei 5/1983, de 30 de desembre, del Consell,  
  
ORDENE  
  
Article únic  
Modificació de l'article 5, Tipus de vi i requisits de l'elaboració, de l'Orde de 23 de setembre de 2003, de la Conselleria d'Agricultura, Pesca i Alimentació de la Generalitat Valenciana, per la qual es regula la indicació geogràfica de Vi de la Terra de Castelló.  
L'article 5, Tipus de vi i requisits de l'elaboració, queda redactat de la manera següent:  
1. Els tipus de vi acollits són vins blancs, rosats, negres, vi licorós, vi de raïm sobremadurat, vi escumós de qualitat i vi d'agulla.  
  
2. La graduació alcohòlica volumètrica natural mínima dels vins destinats en aplicació d'esta orde serà de 9% per a vins d'agulla; 11% per a vins blancs, rosats i escumosos de qualitat; 12% per a vins negres; 15% per a vi de raïm sobremadurat, i 17,5% per a vi licorós.  
  
3. L'acidesa volàtil màxima dels vins no podrà ser superior a 10 meq/l (0,57 g/l) per a la primera campanya; 13,3 meq/l (0,76 g/l) per a la segona campanya; a 15 meq/l (0,85 g/l) per a la tercera i quarta campanya, i a 18 meq/l (1,03 g/l) en les campanyes següents.  
  
4. Quan els sucres reductors residuals no superen els 5 grams per litre, la quantitat màxima d'anhídrid sulfurós total en mg/l serà de:  
  
150 per a vins negres.  
180 per a vins blancs.  
180 per a vins rosats.  
150 per a vins licorosos.  
185 per a vins escumosos de qualitat blancs, negres i rosats.  
150 per a vins negres d'agulla.  
180 per a vins blancs i rosats d'agulla.  
5. Quan els sucres reductors residuals superen els 5 grams per litre, la quantitat màxima d'anhídrid sulfurós total en mg/l serà de:  
  
200 per a vins negres.  
250 per a vins blancs.  
250 per a vins rosats.  
200 per a vins licorosos.  
200 per a vins blancs de raïm sobremadurat.  
250 per a vins negres de raïm sobremadurat.  
200 per a vins escumosos de qualitat.  
250 per a vins d'agulla blancs, rosats i negres.  
6. Amb anterioritat al seu etiquetatge i posada en circulació, els vins designats en aplicació d'esta orde hauran d'obtindre la qualificació d'aptes en una anàlisi organolèptica realitzada pel Comité de Tast previst en l'article 14 d'esta orde.  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions que d'igual o d'un rang inferior siguen contràries a allò que es preveu en esta orde.  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de publicació en el Diari Oficial de la Comunitat Valenciana.  
  
València, 18 de novembre de 2011  
  
La consellera d'Agricultura, Pesca, Alimentació i Aigua,  
Maritina Hernández Miñana.


Còpia Permalink ELI